आजमगढ़। दिव्यांगजन सशक्ति‍करण विभाग व पिछड़ा वर्ग कल्याण मंत्री ओम प्रकाश राजभर ने शनिवार को महराजगंज ब्लाक परिसर में दिव्यांगोंजनों को ट्राई साइकिल और उपकरण वितरित किया। समारोह को सम्बोधित करते हुए उन्‍होने कहा कि सरकार लगातार दिव्‍यागों के कल्याण के लिए काम कर रही है। इसके लिए उनकी पेंशन राशि जहां बढ़ाई गयी और रोजगार करने वालों को न्यूनतम ब्याज पर रकम भी मुहैया करा रही है। महराजगंज ब्लाक परिसर में आयोजित ट्राई साइकिल वितरण कार्यक्रम में पहुंचे प्रदेश के दिव्यांगजन सशक्ति‍करण विभाग व पिछड़ा वर्ग कल्याण मंत्री ओमप्रकाश राजभर ने 100 दिव्‍यागजनों में ट्राई साइकिल और उपकरणों का वितरण किया। मंत्री श्री राजभर ने कहा कि दिव्यांगजनों के कल्याण के लिए मिलने वाली पेंशन के लिए अब उन्हे कार्यालयों के चक्कर नही लगाने पड़ेंगे, बल्कि अब उन्हें आनलाइन व्यवस्था के माध्यम से समस्त सेवायें प्रदान की जा रही है। दिव्यांगजनों को मिलने वाली मासिक पेंशन की धनराशि रू 300 से बढ़ा कर रू 500 कर दी गयी है। इसके अतिरिक्त ऐसे दिव्यांगजन जो रोजगार करने के लिए सक्षम है उन्हे रोजगारपरक प्रशिक्षण प्रदान कर रोजगार के साथ-साथ आवश्यक धनराशि न्यूनतम ब्याज दर पर निर्धारित छूट के साथ प्रदान करने की व्यवस्था की गयी है। उन्होने बताया कि समाज में असमानता को दूर करने के लिए पिछड़े वर्गो का सशक्तीकरण होना अत्यन्त आवश्यक है। इसके लिए सभी सम्भव प्रयास किए जायेगें, जिससे समाज के पिछड़े तथा दिव्यांगजनों को मुख्य धारा से जोड़ा जा सकें।